ওই কমিটির সদস্যদের ধারণা, ছবির মাপ ৮৫ শতাংশ করা হলে দেশের তামাকচাষি এবং বিড়ি-সিগারেট ব্যবসায়ীরা সংকটে পড়বেন।
 প্রসঙ্গত, আগামী ১ এপ্রিল থেকে বিড়ি-সিগারেটের প্যাকেটে সতর্কতামূলক ছবির মাপ ৪০ শতাংশ থেকে বাড়িয়ে ৮৫ শতাংশ করার সিদ্ধান্ত নিয়েছে কেন্দ্রীয় স্বাস্থ্যমন্ত্রক। এ নিয়ে আলোচনা করতে দিনকয়েক আগে বৈঠকে বসে সংশ্লিষ্ট সংসদীয় কমিটি। বৈঠকে সদস্যেরা সিদ্ধান্ত নেন, ছবির মাপ ৮৫ শতাংশ থেকে কমিয়ে ৫০ শতাংশ করার সুপারিশ করবেন তাঁরা। পাশাপাশি, তামাক সেবনের কুফল সম্পর্কে অবহিত করতে শিক্ষাদানের উপর গুরুত্ব দিতেও সরকারকে তাঁরা অনুরোধ করবেন।
সূত্রের খবর, ওই কমিটি সংসদে খুব শীঘ্রই এ নিয়ে রিপোর্ট জমা দেবে। সেই রিপোর্টে নাকি বলা হয়েছে, ‘ভারসাম্য বজায় রেখে প্যাকেটের দু’দিকেই ৫০ শতাংশ জায়গা জুড়ে ছবি দেওয়া হোক। কারণ, ৮৫ শতাংশ জুড়ে ছবি দেওয়ার সিদ্ধান্ত একটু বেশিই কঠোর। এর ফলে বেআইনি সিগারেট বিক্রি হু হু করে বেড়ে যাবে’। বৈঠকে বাণিজ্যমন্ত্রকের একটি সমীক্ষা এবং নামী এক বহুজাতিক সংস্থার একটি রিপোর্টেরও উল্লেখ করেন কয়েকজন সদস্য। ওই রিপোর্টে বলা হয়েছে, বিশ্বের ২৭টি দেশের সরকার সিগারেটের প্যাকেটে স্বাস্থ্য সচেতনার বড় ছবি দিয়েও নাকি বিশেষ সুফল পায়নি।
কমিটির সদস্যেরা বিড়ির প্যাকেটে একদিকেই ছবি দেওয়ার পক্ষপাতী। তাঁদের ধারণা, দু’দিকে ছবি দেওয়া হলে প্যাকেটে নির্মাতার নাম, ঠিকানা, সংস্থার প্রতীকচিহ্ন (লোগো) দেওয়ার জায়গা পাওয়া যাবে না। বিড়ি ব্যবসায়ীদের সংগঠনগুলিও নাকি প্যানেলকে জানিয়েছে, বড় করে ছবি দেওয়া হলে এই শিল্পের সঙ্গে যুক্ত লোকেরা মহাসংকটে পড়বেন।